               IL-KUMMISSJONI EWROPEA
            Brussell, 12.1.2018
            COM(2018) 31 final
            2018/0011(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-wieħed u sittin sessjoni tal-Kummissjoni dwar id-Drogi Narkotiċi dwar l-iskedar ta' sustanzi taħt il-Konvenzjoni Unika dwar Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

               MEMORANDUM TA’ SPJEGAZZJONI

               1.SUĠĠETT TAL-PROPOSTA

               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-61 sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika tan-NU dwar id-Drogi Narkotiċi tal-1961 kif emendata mill-Protokoll tal-1972 u l-Konvenzjoni tan-NU dwar is-Sustanzi Psikotropiċi tal-1971.

               2.KUNTEST TAL-PROPOSTA

               2.1.Il-Konvenzjoni Unika tan-NU dwar id-Drogi Narkotiċi tal-1961 kif emendata bil-Protokoll tal-1972 u l-Konvenzjoni tan-NU dwar is-Sustanzi Psikotropiċi tal-1971

               Il-Konvenzjoni Unika tan-Nazzjonijiet Uniti (NU) dwar Drogi Narkotiċi tal-1961, kif emendata mill-Protokoll tal-1972 (il-“Konvenzjoni dwar id-Drogi Narkotiċi”)
                  1
                għandha l-għan li tiġġieled l-abbuż tad-drogi permezz ta’ azzjoni internazzjonali kkoordinata. Hemm żewġ forom ta’ intervent u kontroll li jaħdmu flimkien. L-ewwel nett, din tfittex li tillimita l-pussess, l-użu, il-kummerċ, id-distribuzzjoni, l-importazzjoni, l-esportazzjoni, il-manifattura u l-produzzjoni ta’ drogi esklużivament għal skopijiet mediċi u xjentifiċi. It-tieni nett, din tiġġieled kontra t-traffikar tad-droga permezz ta’ kooperazzjoni internazzjonali sabiex tiddisswadi u tiskoraġġixxi t-traffikanti tad-droga.

               Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  2
                tistabbilixxi sistema ta’ kontroll internazzjonali għal sustanzi psikotropiċi. Hija rrispondiet għad-diversifikazzjoni u l-espansjoni tal-ispettru tad-drogi u introduċiet kontrolli fuq numru ta’ drogi sintetiċi skont l-abbuż potenzjali tagħhom minn naħa u l-valur terapewtiku tagħhom min-naħa l-oħra.

               L-Istati Membri kollha tal-UE huma firmatarji tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. L-Unjoni mhijiex parti għall-Konvenzjonijiet.

               2.2.Il-Kummissjoni dwar id-Drogi Narkotiċi

               Il-Kummissjoni dwar id-Drogi Narkotiċi (CND) hija kummissjoni tal-Kunsill Ekonomiku u Soċjali tan-NU (ECOSOC) u l-funzjonijiet u s-setgħat tagħha huma inter alia mniżżla fil-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi. Hija magħmula minn 53 Stat Membru tan-NU eletti mill-ECOSOC. Tnax-il Stat Membru bħalissa huma membri tas-CND bid-dritt għall-vot
                  3
               . L-Unjoni għandha status ta’ osservatur fis-CND.

               2.3.L-att previst tal-Kummissjoni dwar id-Drogi Narkotiċi

               Is-CND temenda fuq bażi regolari l-lista ta’ sustanzi li huma annessi mal-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi fuq il-bażi tar-rakkomandazzjonijiet tal-Organizzazzjoni Dinjija tas-Saħħa (WHO) li tingħata pariri mill-Kumitat ta’ Esperti tagħha dwar id-Dipendenza fuq id-Droga.

               Fit-8 ta’ Diċembru 2017 il-WHO rrakkomanda lis-Segretarju Ġenerali tan-NU
                  4
                biex iżid tnax-il sustanza ġdida mal-iskedi tal-Konvenzjonijiet.

               Is-CND, fil-wieħed u sittin sessjoni tagħha li se sseħħ fi Vjenna mit-12 sas-16 ta’ Marzu 2018, se tadotta d-deċiżjonijiet dwar l-iskedar ta’ dawn it-12-il sustanza taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi, rispettivament.

               3.POŻIZZJONI LI GĦANDHA TIĠI ADOTTATA F’ISEM L-UNJONI

               Il-bidliet fl-iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi għandhom riperkussjonijiet diretti għall-ambitu tal-applikazzjoni tal-liġi tal-Unjoni fil-qasam tal-kontroll tad-droga għall-Istati Membri kollha. L-Artikolu 1 tad-Deċiżjoni Qafas tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta’ pieni fil-qasam tat-traffikar illeċitu tad-drogi
                  5
                jippreċiża li, għall-finijiet tad-Deċiżjoni Qafas, “drogi” għandha tfisser kwalunkwe mis-sustanzi koperti jew mill-Konvenzjoni dwar id-Drogi Narkotiċi jew mill-Konvenzjoni dwar is-Sustanzi Psikotropiċi. Id-Deċiżjoni Kwadru tal-Kunsill 2004/757/ĠAI tapplika għalhekk għas-sustanzi elenkati fl-Iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. Għalhekk kwalunkwe tibdil fl-Iskedi annessi ma' dawn il-Konvenzjonijiet jolqot b’mod dirett ir-regoli komuni tal-UE u jibdel il-kamp ta’ applikazzjoni tagħhom fis-sens tal-Artikolu 3(2) tat-TFUE. Dan huwa irrispettivament minn jekk is-sustanza kkonċernata tkunx diġà mqiegħda taħt kontroll fil-livell tal-UE abbażi tad-Deċiżjoni tal-Kunsill 2005/387/ĠAI.

               Minn 12 is-sustanza li l-WHO rrakkomandat għal skedar, żewġ sustanzi biss, l-Akrilojlfentanil (Akrilfentanil)
                  6
                u l-Furanilfentanil
                  7
               , huma diġà soġġetti għal miżuri ta’ kontroll fil-livell tal-UE. Abbażi ta’ rapport tal-valutazzjoni tar-riskju taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), li sar f’konformità mad-dispożizzjonijiet tal-Artikolu 6(2), (3) u (4) tad-Deċiżjoni tal-Kunsill 2005/387/ĠAI dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda
                  8
               , fil-15 ta’ Diċembru 2017 il-Kummissjoni ressqet proposti li jissuġġettaw seba’ sustanzi psikoattivi ġodda, jiġifieri Karfentanil, 4-Fluworoisobutirfentanil (4-FIBF, pFIBF), Tetrahidrofuranilfentanil (THF-F), AB-CHMINACA, ADB-CHMINACA, CUMIL-4CN-BINACA u 5F-MDMB-PINACA (5F-ADB), għal miżuri ta’ kontroll mifruxa madwar l-UE
                  9
               , li minnhom ħamsa huma proposti wkoll għal skedar internazzjonali (ara s-sustanzi sottolinjati). Il-ħames sustanzi l-oħra għadhom ma ġewx ikkunsidrati għal miżuri ta’ kontroll mifruxa madwar l-UE.

               Huwa meħtieġ li l-Istati Membri jippreparaw il-laqgħa tas-CND meta tkun imsejħa biex jiddeċiedu dwar l-iskedar ta’ sustanzi billi jilħqu pożizzjoni komuni fil-Kunsill. Tali pożizzjoni, minħabba l-limitazzjonijiet intrinsiċi tal-istatus ta’ osservatur tal-Unjoni, għandha tiġi espressa mill-Istati Membri li jkunu membri attwali tas-CND, filwaqt li jaġixxu b’mod konġunt fl-interess tal-Unjoni fi ħdan is-CND. L-Unjoni, li ma hijiex parti mill-Konvenzjoni dwar id-Drogi Narkotiċi u mill-Konvenzjoni dwar is-Sustanzi Psikotropiċi, ma għandhiex id-dritt li tivvota fis-CND.

               Għal dan l-għan, il-Kummissjoni qed tipproponi pożizzjoni komuni li għandha tiġi adottata, f’isem l-Unjoni Ewropea, fil-wieħed u sittin sessjoni tas-CND dwar l-iskedar ta’ sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi. Din hija t-tieni darba li l-Kummissjoni qiegħda tippreżenta abbozz ta’ proposta għal pożizzjoni komuni tal-UE, wara dik adottata għal-laqgħa tas-CND f'Marzu 2017
                  10
               . Il-Kunsill adotta l-pożizzjoni komuni
                  11
                u dan ippermetta lill-UE li titkellem b’vuċi waħda fil-laqgħa tas-CND tal-2017 dwar l-iskedar internazzjonali, billi l-Istati Membri li pparteċipaw fis-CND ivvotaw favur l-iskedar f’konformità mal-pożizzjoni komuni adottata.

               4.BAŻI ĠURIDIKA

               4.1.Bażi ġuridika proċedurali

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’ isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika indipendentement minn jekk l-Unjoni hijiex membru ta’ korp jew parti ta’ ftehim inkwistjoni. Is-CND hija “korp imwaqqaf bi ftehim” fi ħdan it-tifsira ta’ dan l-Artikolu, minħabba li hija korp li ngħata kompiti speċifiċi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi.

               Il-kunċett ta’ “atti li għandhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  12
               .

               Id-deċiżjonijiet ta' skedar tas-CND huma “atti li għandhom effetti legali” skont it-tifsira tal-Artikolu 218(9) tat-TFUE. Skont il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi, id-deċiżjonijiet tas-CND isiru vinkolanti awtomatikament, sakemm parti ma tkunx ippreżentat id-deċiżjoni għal reviżjoni lill-ECOSOC fil-perijodu ta' żmien applikabbli
                  13
               . Id-deċiżjonijiet tal-ECOSOC dwar din il-kwistjoni huma finali. Id-deċiżjonijiet ta’ skedar tas-CND għandhom ukoll effetti legali fl-ordinament ġuridiku tal-UE bis-saħħa tad-dritt tal-Unjoni, jiġifieri d-Deċiżjoni Qafas tal-Kunsill 2004/757/ĠAI. Il-bidliet fl-iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi għandhom riperkussjonijiet diretti għall-ambitu tal-applikazzjoni ta’ dan l-istrument legali tal-UE.

               4.2.Bażi ġuridika sostantiva

               L-objettiv ewlieni u l-kontenut tal-att previst jirrelataw mat-traffikar illeċitu tad-droga.

               Għalhekk, il-bażi ġuridika sostantiva tad-deċiżjoni proposta hija l-Artikolu 83(1) tat-Trattat dwar il-Funzjonament tal-Unjoni Ewropea (TFUE) li tidentifika t-traffikar illeċitu tad-droga bħala wieħed mir-reati b’dimensjoni transfruntiera speċjali u tagħti s-setgħa lill-Parlament Ewropew u lill-Kunsill biex jistabbilixxu regoli minimi dwar id-definizzjoni ta’ reati u sanzjonijiet fil-qasam tat-traffikar illeċitu tad-droga.

               4.3.Ġeometrija varjabbli

               F’konformità mal-Artikolu 10(4) tal-Protokoll (Nru 36) dwar id-dispożizzjonijiet tranżitorji annessi mat-Trattati, ir-Renju Unit innotifika li ma jaċċettax is-setgħat sħaħ tal-Kummissjoni u tal-Qorti tal-Ġustizzja fir-rigward ta’ atti fil-qasam tal-kooperazzjoni tal-pulizija u dik ġudizzjarja f’materji kriminali li ġew adottati qabel id-dħul fis-seħħ tat-Trattat ta’ Lisbona. Bħala konsegwenza, id-Deċiżjoni Qafas 2004/757 ĠAI u d-Deċiżjoni tal-Kunsill 2005/387/ĠAI waqfu milli japplikaw għar-Renju Unit mill-1 ta’ Diċembru 2014
                  14
               .

               Peress li d-deċiżjonijiet ta’ skedar tas-CND ma jaffettwawx ir-regoli komuni fil-qasam tat-traffikar illeċitu tad-drogi li bih huwa marbut ir-Renju Unit, dan l-Istat Membru ma jipparteċipax fl-adozzjoni tad-Deċiżjoni tal-Kunsill li tistabbilixxi l-pożizzjoni li għandha tiġi adottata f’isem l-Unjoni meta deċiżjonijiet ta’ skedar simili jiġu adottati.

               4.4.Konklużjoni

               L-Artikolu 83(1) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218(9) tiegħu, jifformaw il-bażi ġuridika ta’ din il-proposta.

               2018/0011 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea, fil-wieħed u sittin sessjoni tal-Kummissjoni dwar id-Drogi Narkotiċi dwar l-iskedar ta' sustanzi taħt il-Konvenzjoni Unika dwar Drogi Narkotiċi tal-1961, kif emendata mill-Protokoll tal-1972, u l-Konvenzjoni dwar is-Sustanzi Psikotropiċi tal-1971

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 83(1) flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni Unika tan-Nazzjonijiet Uniti (NU) dwar id-Drogi Narkotiċi tal-1961, kif emendata mill-Protokoll tal-1972
                  15
                (il-“Konvenzjoni dwar id-Drogi Narkotiċi”) daħlet fis-seħħ fit-8 ta' Awwissu 1975.

               (2)Skont l-Artikolu 3 tal-Konvenzjoni dwar id-Drogi Narkotiċi, il-Kummissjoni dwar id-Drogi Narkotiċi tista' tiddeċiedi li żżid sustanzi mal-Iskedi ta' dik il-Konvenzjoni. Tista’ tagħmel tibdiliet fl-Iskedi biss skont ir-rakkomandazzjonijiet tal-Organizzazzjoni Dinjija tas-Saħħa (WHO), iżda tista’ wkoll tiddeċiedi li ma tagħmilx bidliet rakkomandati mill-Organizzazzjoni Dinjija tas-Saħħa (WHO).

               (3)Il-Konvenzjoni tan-NU dwar is-Sustanzi Psikotropiċi tal-1971 (il-“Konvenzjoni dwar is-Sustanzi Psikotropiċi”)
                  16
                daħlet fis-seħħ fis-16 ta' Awwissu 1976.

               (4)Skont l-Artikolu 2 tal-Konvenzjoni dwar is-Sustanzi Psikotropiċi, il-Kummissjoni dwar id-Drogi Narkotiċi tista' tiddeċiedi li żżid sustanzi mal-Iskedi ta' dik il-Konvenzjoni, jew li tneħħihom, abbażi tar-rakkomandazzjonijiet tad-WHO. Hija għandha setgħat diskrezzjonali wiesgħa biex tieħu kont ta' fatturi ekonomiċi, soċjali, legali, amministrattivi u ta' fatturi oħra, iżda ma tistax taġixxi b'mod arbitrarju.

               (5)Il-bidliet fl-Iskedi taż-żewġ Konvenzjonijiet għandhom riperkussjonijiet diretti fuq l-ambitu tal-applikazzjoni tal-liġi tal-Unjoni fil-qasam tal-kontroll tad-drogi. Id-Deċiżjoni Kwadru tal-Kunsill 2004/757/ĠAI
                  17
                tapplika għas-sustanzi elenkati fl-Iskedi tal-Konvenzjoni dwar id-Drogi Narkotiċi u tal-Konvenzjoni dwar is-Sustanzi Psikotropiċi. Għalhekk kwalunkwe tibdil fl-Iskedi annessi ma' dawk il-Konvenzjonijiet jaffettwa b’mod dirett ir-regoli komuni tal-Unjoni u jibdel il-kamp ta’ applikazzjoni tagħhom fis-sens tal-Artikolu 3(2) tat-Trattat dwar il-Funzjonament tal-Unjoni Ewropea (TFUE).

               (6)Il-Kummissjoni dwar id-Drogi Narkotiċi għandha, matul il-wieħed u sittin sessjoni mit-12 sas-16 ta’ Marzu 2018 fi Vjenna, tieħu deċiżjonijiet dwar iż-żieda ta’ 12 is-sustanza ġdida mal-Iskedi tal-Konvenzjonijiet.

               (7)L-Unjoni mhijiex Parti għall-Konvenzjonijiet rilevanti tan-NU. Hija għandha status ta’ osservatur fi ħdan il-Kummissjoni dwar id-Drogi Narkotiċi fejn attwalment 12-il Stat Membru huma membri bi dritt għall-vot. Huwa għalhekk meħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni dwar l-iskedar ta’ sustanzi taħt il-Konvenzjoni dwar id-Drogi Narkotiċi u l-Konvenzjoni dwar is-Sustanzi Psikotropiċi peress li d-deċiżjonijiet dwar iż-żieda ta’ sustanzi ġodda mal-Iskedi tal-Konvenzjonijiet jaqgħu taħt il-kompetenza esklużiva tal-Unjoni.

               (8)Fit-8 ta' Diċembru 2017, id-WHO irrakkomandat lis-Segretarju Ġenerali tan-NU biex iżid sustanza ġdida fl-Iskedi I u IV tal-Konvenzjoni dwar id-Drogi Narkotiċi, ħames sustanzi ġodda fl-Iskeda I tal-Konvenzjoni dwar id-Drogi Narkotiċi u sitt sustanzi ġodda fl-Iskeda II tal-Konvenzjoni dwar is-Sustanzi Psikotropiċi
                  18
               .

               (9)Skont il-valutazzjoni tal-Kumitat tal-Esperti tal-WHO dwar id-Dipendenza mid-Droga (il-Kumitat ta’ Esperti), karfentanil (metil 1- (2-feniletil) -4- [fenil(propanoil)amino] piperidina-4-karbossilat) huwa derivattiv sintetiku opjojde u huwa meqjus bħala wieħed mill-aktar opjojdi qawwija magħrufa. Il-karfentanil hija kompost ikkontrollat f’16-il Stat Membru, u huwa użat primarjament bħala trankwillant f’annimali kbar. Il-karfentanil mhijiex maħsuba għal użu terapewtiku fil-bniedem. Hija ma għandha l-ebda użu terapewtiku rreġistrat, u l-użu tagħha rriżulta f'imwiet. Hemm biżżejjed evidenza li qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-karfentanil titqiegħed fl-Iskedi I u IV tal-Konvenzjoni dwar id-Drogi Narkotiċi.

               (10)Il-karfentanil hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni tal-Kunsill 2005/387/ĠAI
                  19
               . Sekwestri ta’ karfentanil ġew irrappurtati minn seba’ Stati Membri. Din qed tinbiegħ pubblikament fis-suq kif ukoll f’taħlit mal-eroina u opjodi oħra. Ġiet assoċjata ma’ avvenimenti avversi serji, inkluż każijiet identifikati f’mill-inqas 60 imwiet fl-Unjoni. Il-karfentanil kienet is-suġġett ta’ Valutazzjoni tar-Riskju miċ-Ċentru Ewropew għall-Monitoraġġ tad-Droga u d-Dipendenza fuq id-Droga. Fil-15 ta’ Diċembru 2017, il-Kummissjoni pproponiet li l-karfentanil tiġi soġġetta għal miżuri ta’ kontroll skont id-Deċiżjoni tal-Kunsill 2005/387/ĠAI
                  20
               .

               (11)Għalhekk, l-Istati Membri għandhom jieħdu l-pożizzjoni li jżidu l-karfentanil fl-Iskedi I u IV tal-Konvenzjoni dwar id-Drogi Narkotiċi.

               (12)Skont il-valutazzjoni tal-Kumitat ta’ Esperti, l-Ocfentanil (N- (2-fluworofenil) -2-methoxi-N-[1- (2-fenilethil) piperidin-4-il] aċetammid) hija sustanza komposta simili għall-analġeżiku opjojde tal-fentanil. L-ocfentanil ma hija approvata fl-ebda pajjiż għal użu mediku. Hemm biżżejjed evidenza li qed tiġi jew x’aktarx qed tiġi abbużata, u tista’ ssir problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Konsegwentement, id-WHO tirrakkomanda li l-ocfentanil titqiegħed fl-Iskeda I tal-Konvenzjoni dwar id-Drogi Narkotiċi.

               (13)L-ocfentanil hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. L-ocfentanil instabet fi tnax-il Stat Membru. Din qed tinbiegħ pubblikament fis-suq kif ukoll f’kampjuni mibjugħa bħala eroina. Ġiet assoċjata ma' avvenimenti avversi serji, inklużi mwiet, u kienet is-suġġett ta' twissija relatata mas-saħħa pubblika maħruġa lis-Sistema ta' Twissija Bikrija tal-Unjoni.

               (14)Għalhekk, l-Istati Membri għandhom jieħdu l-pożizzjoni li jżidu l-ocfentanil fl-Iskeda I tal-Konvenzjoni dwar id-Drogi Narkotiċi.

               (15)Skont il-valutazzjoni tal-Kumitat ta’ Esperti, il-furanilfentanil (Fu-F; N-fenil-N-[1-(2-feniletil) piperidin-4-il]furan-2-karbossammid) hija opjojde sintetika u hija strutturalment simili għall-fentanil, sustanza kkontrollata użata b’mod wiesa’ fil-mediċina għal anestesija ġenerali waqt il-kirurġija u għall-immaniġġjar tal-uġigħ. Hija derivattiva tal-fentanil b’żewġ karatteristiċi distinti: a) liposolubbiltà ogħla li tippermetti l-assorbiment mgħaġġel tagħha f’ċirkolazzjoni ġenerali; u b) hija torbot ma’ riċevituri μ-opjojde b’affinità sinifikanti ogħla mill-morfina. Dawn il-karatteristiċi jagħtu lil furanilfentanil profil ta’ riskju farmakoloġiku kbir ħafna. F’dawn l-aħħar snin kien hemm żieda fl-imwiet minħabba l-użu ta’ din is-sustanza. Il-furanilfentanil innifisha ma għandha l-ebda użu terapewtiku rreġistrat. Hemm biżżejjed evidenza li qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-furanilfentanil titqiegħed fl-Iskeda I tal-Konvenzjoni dwar id-Drogi Narkotiċi.

               (16)Il-furanilfentanil hija diġà soġġetta għal miżuri ta’ kontroll f’livell tal-Unjoni skont id-Deċiżjoni 2005/387/ĠAI
                  21
               .

               (17)Għalhekk, l-Istati Membri għandhom jieħdu l-pożizzjoni li jżidu l-furanilfentanil fl-Iskeda I tal-Konvenzjoni dwar id-Drogi Narkotiċi.

               (18)Skont il-valutazzjoni tal-Kumitat ta’ Esperti, l-akrilojlfentanil (akrilfentanil; N-(1-fenethilpiperidin-4-il)-N-fenilacrilammid) hija opjojde sintetika u hija strutturalment simili għall-fentanil, sustanza kkontrollata użata b’mod wiesa’ fil-mediċina għal anestesija ġenerali waqt il-kirurġija u għall-immaniġġjar tal-uġigħ. L-akriloilfentanil qed tiġi użata u abbużata għal finijiet mhux mediċi fl-istess mod u għall-istess effetti mixtieqa bħal opjojdi oħra. Hija ma għandha l-ebda użu terapewtiku rreġistrat, u l-użu tagħha rriżulta f'imwiet. Hemm biżżejjed evidenza li qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-akrilojlfentanil titqiegħed fl-Iskeda I tal-Konvenzjoni dwar id-Drogi Narkotiċi.

               (19)L-akrilojlfentanil hija diġà soġġetta għal miżuri ta’ kontroll f’livell tal-Unjoni skont id-Deċiżjoni 2005/387/ĠAI
                  22
               .

               (20)Għalhekk, l-Istati Membri għandhom jieħdu l-pożizzjoni li jżidu l-akrilojlfentanil fl-Iskeda I tal-Konvenzjoni dwar id-Drogi Narkotiċi.

               (21)Skont il-valutazzjoni tal-Kumitat ta’ Esperti, is-sustanza 4-fluworoisobutirfentanil (4F-iBF, 4-FIBF, pFIBF; N-(4-fluworofenil)-N-(1-fenetilpiperidin-4-il)isobutirammid) hija opjojde sintentika. 4-Fluworoisobutirfentanil hija waħda mill-aħħar derivati tal-fentanil li ġiet mibjugħa u użata b’mod simili bħal opjojdi leċiti u illeċiti oħra. Bħalissa, hemm evidenza li 4-fluworoisobutirfentanil toħloq riskji simili għas-saħħa pubblika bħad-derivati tal-fentanil li ġew qabilha. Hija ma għandha l-ebda użu terapewtiku rreġistrat u l-użu tagħha rriżulta f’imwiet. Hemm biżżejjed evidenza li qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-4-fluworoisobutirfentanil titqiegħed fl-Iskeda I tal-Konvenzjoni dwar id-Drogi Narkotiċi.

               (22)4-Fluworoisobutirfentanil hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. 4-Fluworoisobutirfentanil ġiet issekwestrata f’erba’ Stati Membri. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inkluż li nstabet f’mill-inqas 16-il mewta. 4-Fluworoisobutirfentanil kienet is-suġġett ta’ Valutazzjoni tar-Riskju miċ-Ċentru Ewropew għall-Monitoraġġ tad-Droga u d-Dipendenza fuq id-Droga. Fit-15 ta’ Diċembru 2017, il-Kummissjoni pproponiet li l-4-fluworoisobutirfentanil tiġi soġġetta għal miżuri ta’ kontroll skont id-Deċiżjoni tal-Kunsill 2005/387/ĠAI
                  23
               .

               (23)Għalhekk, l-Istati Membri għandhom jieħdu l-pożizzjoni li jżidu l-4-fluworoisobutirfentanil fl-Iskeda I tal-Konvenzjoni dwar id-Drogi Narkotiċi.

               (24)Skont il-valutazzjoni tal-Kumitat ta’ Esperti, it-tetraidrofuranilfentanil (THF-F; N-fenil-N-[1-(2-feniletil)piperidin-4-il] tetraidrofuran-2-karbossammid) hija opjojde sintentika. Id-dejta miġbura sa issa minn studji in vitro u sejbiet tossikoloġiċi, u mudelli ta’ użu jindikaw li t-tetraidrofuranilfentanil hija probabbli analġeżiku narkotiku fil-bnedmin b’potenzjal ta’ abbuż u ta’ dipendenza simili għall-fentanil u opjojdi illeċiti oħra. Hija ma għandha l-ebda użu terapewtiku rreġistrat, u l-użu tagħha rriżulta f'imwiet. Hemm biżżejjed evidenza li qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li t-tetraidrofuranilfentanil titqiegħed fl-Iskeda I tal-Konvenzjoni dwar id-Drogi Narkotiċi.

               (25)It-tetraidrofuranilfentanil hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. It-tetraidrofuranilfentanil ġiet issekwestrata fi Stat Membru wieħed. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inkluż li nstabet f’mill-inqas 14-il mewta. It-tetraidrofuranilfentanil kienet is-suġġett ta’ Valutazzjoni tar-Riskju miċ-Ċentru Ewropew għall-Monitoraġġ tad-Droga u d-Dipendenza fuq id-Droga. Fit-15 ta’ Diċembru 2017, il-Kummissjoni pproponiet li t-tetraidrofuranilfentanil tiġi soġġetta għal miżuri ta’ kontroll skont id-Deċiżjoni tal-Kunsill 2005/387/ĠAI
                  24
               .

               (26)Għalhekk, l-Istati Membri għandhom jieħdu l-pożizzjoni li jżidu t-tetraidrofuranilfentanil (THF-F) fl-Iskeda I tal-Konvenzjoni dwar id-Drogi Narkotiċi.

               (27)Skont il-valutazzjoni tal-Kumitat ta’ Esperti, il-4-fluworoamfetamina (4-FA; 1-(4-fluworofenil) propan-2-ammina) hija fenetilamina. Hija għaddiet minn rieżami kritiku diġà f’Novembru 2015 fis-37 laqgħa tal-Kumitat tal-Esperti tad-WHO dwar id-Dipendenza mid-Droga. Il-Kumitat irrakkomanda f’dak iż-żmien li 4-fluworoamfetamina ma tistax titqiegħed taħt kontroll internazzjonali minħabba l-insuffiċjenza tad-dejta dwar dipendenza, abbuż u r-riskji għas-saħħa pubblika iżda tista’ tinżamm taħt sorveljanza. Il-biċċa l-kbira tad-dejta li tinġabar ġejja mill-Ewropa u tindika żieda fl-użu u l-popolarità flimkien ma’ żieda fl-għadd ta’ notifiki assoċjati mal-effetti ħżiena tad-drogi inkluż it-tossiċità kardjovaskulari. Hemm biżżejjed evidenza li din qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li jiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-4-fluworoamfetamina titqiegħed fl-Iskeda II tal-Konvenzjoni dwar is-Sustanzi Psikotropiċi.

               (28)Il-4-fluworoamfetamina hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. Il-4-fluworoamfetamina ġiet identifikata f’21 Stat Membru. Din qed tinbiegħ pubblikament fis-suq u hija ħafna drabi mħallta jew mibjugħa bħala amfetamina. Ġiet assoċjata ma' avvenimenti avversi serji, inklużi mwiet.

               (29)Għalhekk, l-Istati Membri għandhom jieħdu l-pożizzjoni li jżidu l-4-fluworoamfetamina (4-FA) fl-Iskeda II tal-Konvenzjoni dwar is-Sustanzi Psikotropiċi.

               (30)Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-metanon AB-PINACA (N-[(2S)-1-Amino-3-methil-1-ossobutan-2-yl]-1-pentil-1H-indażolu-3-karbossammid) huwa sostanzjali. AB-PINACA hija agonista sintetika tar-riċettur kannabinojdi. Hemm biżżejjed evidenza li din qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li jiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-AB-PINACA titqiegħed fl-Iskeda II tal-Konvenzjoni dwar is-Sustanzi Psikotropiċi.

               (31)AB-PINACA hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni 2005/387/ĠAI. AB-PINACA ġiet identifikata fi 12-il Stat Membru. Hija qed tinbiegħ pubblikament fis-suq.

               (32)Għalhekk, l-Istati Membri għandhom jieħdu l-pożizzjoni li jżidu l-AB-PINACA fl-Iskeda II tal-Konvenzjoni dwar is-Sustanzi Psikotropiċi.

               (33)Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjata mal-abbuż tal-metanon AB-CHMINACA (N-(1-amino-3-methil-1-ossobutan-2-il)-1-(cikloessilmetil)-1H-indażolu-3-karbossammid) huwa sostanzjali. AB-CHMINACA hija agonista sintetika tar-riċettur kannabinojdi bi struttura aminoalkilindażolu użata bħala prinċipju attiv tal-prodotti mibjugħa bħala sostituti tal-kannabis. AB-CHMINACA ma għandha l-ebda użu terapewtiku jew mediku magħruf. Hemm biżżejjed evidenza li din qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li jiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li AB-CHMINACA titqiegħed fl-Iskeda II tal-Konvenzjoni dwar is-Sustanzi Psikotropiċi.

               (34)AB-CHMINACA hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida taħt it-termini tad-Deċiżjoni 2005/387/ĠAI. AB-CHMINACA ġiet identifikata f’24-il Stat Membru. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inkluż li nstabet f’mill-inqas 31-il mewta. AB-CHMINACA kienet is-suġġett ta’ Valutazzjoni tar-Riskju miċ-Ċentru Ewropew għall-Monitoraġġ tad-Droga u d-Dipendenza fuq id-Droga. Fit-18 ta’ Diċembru 2017, il-Kummissjoni Ewropea pproponiet li AB-CHMINACA tiġi soġġetta għal miżuri ta’ kontroll skont id-Deċiżjoni tal-Kunsill 2005/387/ĠAI
                  25
               .

               (35)Għalhekk, l-Istati Membri għandhom jieħdu l-pożizzjoni li jżidu AB-CHMINACA fl-Iskeda II tal-Konvenzjoni dwar is-Sustanzi Psikotropiċi.

               (36)Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż ta’ 5F-PB-22 (Quinolin-8-il 1-(5-fluworopentil)-1H-indole-3-karbossilat) huwa sostanzjali. 5F-PB-22 hija agonista sintetika tar-riċettur kannabinojdi. Hemm biżżejjed evidenza li din qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li jiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-5F-PB-22 titqiegħed fl-Iskeda II tal-Konvenzjoni dwar is-Sustanzi Psikotropiċi.

               (37)5F-PB-22 hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. 5F-PB-22 instabet f'erba’(4) Stati Membri. Hija qed tinbiegħ pubblikament fis-suq.

               (38)Għalhekk, l-Istati Membri għandhom jieħdu l-pożizzjoni li jżidu l-5F-PB-22 fl-Iskeda II tal-Konvenzjoni dwar is-Sustanzi Psikotropiċi.

               (39)Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż tal-metanon UR-144 ((1-Pentil-1H-indol-3-il)(2,2,3,3-tetrametilciclopropil)metanon) huwa sostanzjali. UR-144 hija agonista sintetika tar-riċettur kannabinojdi li ġiet preċedentement rieżaminata b’mod kritiku fis-36 laqgħa tal-Kumitat tal-Esperti tad-WHO dwar id-Dipendenza mid-Droga fl-2014. Il-Kumitat irrakommanda dak iż-żmien li UR-144 tinżamm taħt sorveljanza minħabba nuqqas ta’ dejta xjentifika dwar intossikazzjonijiet fatali u mhux fatali li jinvolvu l-UR-144 biss. Hemm biżżejjed evidenza li qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li tiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li l-UR-144 titqiegħed fl-Iskeda II tal-Konvenzjoni dwar is-Sustanzi Psikotropiċi.

               (40)UR-144 hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. UR-144 ġiet identifikata f'16-il Stat Membru. Hija qed tinbiegħ pubblikament fis-suq. Ġiet assoċjata ma' avvenimenti avversi serji, inklużi mwiet, u kienet is-suġġett ta' twissija relatata mas-saħħa pubblika maħruġa lis-Sistema ta' Twissija Bikrija tal-Unjoni.

               (41)Għalhekk, l-Istati Membri għandhom jieħdu l-pożizzjoni li jżidu l-UR-144 fl-Iskeda II tal-Konvenzjoni dwar is-Sustanzi Psikotropiċi.

               (42)Skont il-valutazzjoni tal-Kumitat ta' Esperti, il-livell ta' riskju għas-saħħa pubblika u għas-soċjetà assoċjat mal-abbuż ta’ 5F-ADB (5F-MDMB-PINACA; metil 2-{[1-(5-fluworopentil)-1H-indażolu-3-karbonil]amino} -3,3-dimetilbutanowat) huwa sostanzjali. 5F-ADB hija agonista sintetika tar-riċettur kannabinojdi bi struttura aminoalkilindażolu użata bħala prinċipju attiv tal-prodotti mibjugħa bħala sostituti tal-kannabis. 5F-ADB ma għandha l-ebda użu terapewtiku jew mediku magħruf. Hemm biżżejjed evidenza li din qed tiġi jew x’aktarx qed tiġi abbużata, u tista’ tikkostitwixxi problema soċjali u tas-saħħa pubblika li jiġġustifika t-tqegħid tas-sustanza taħt kontroll internazzjonali. Għaldaqstant, id-WHO tirrakkomanda li 5F-ADB titqiegħed fl-Iskeda II tal-Konvenzjoni dwar is-Sustanzi Psikotropiċi.

               (43)5F-ADB hija mmonitorjata miċ-Ċentru Ewropew għall-Monitoraġġ tad-Droga u d-Dipendenza fuq id-Droga bħala sustanza psikoattiva ġdida skont it-termini tad-Deċiżjoni 2005/387/ĠAI. 5F-ADB ġiet identifikata f'25-il Stat Membru. Hija qed tinbiegħ pubblikament fis-suq. Ġiet assoċjata ma’ avvenimenti avversi serji, inkluż li nstabet f’mill-inqas 28-il mewta. 5F-ADB kienet is-suġġett ta’ Valutazzjoni tar-Riskju miċ-Ċentru Ewropew għall-Monitoraġġ tad-Droga u d-Dipendenza fuq id-Droga. Fil-15 ta’ Diċembru 2017, il-Kummissjoni Ewropea pproponiet li 5F-ADB tiġi soġġetta għal miżuri ta’ kontroll skont id-Deċiżjoni tal-Kunsill 2005/387/ĠAI
                  26
               .

               (44)Għalhekk, l-Istati Membri għandhom jieħdu l-pożizzjoni li jżidu l-5F-ADB fl-Iskeda II tal-Konvenzjoni dwar is-Sustanzi Psikotropiċi.

               (45)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kummissjoni dwar id-Drogi Narkotiċi, peress li d-deċiżjonijiet dwar iż-żieda ta’ 12-il sustanza ġdida mal-Iskedi tal-Konvenzjonijiet rilevanti tan-NU se jkunu kapaċi li b’mod deċiżiv jinfluwenzaw l-kontenut tad-dritt tal-Unjoni, jiġifieri d-Deċiżjoni Qafas 2004/757/ĠAI u d-Deċiżjoni 2005/387/ĠAI.

               (46)Il-pożizzjoni tal-Unjoni għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li dawn jaġixxu b’mod konġunt.

               (47)Id-Danimarka hija marbuta bid-Deċiżjoni Kwadru 2004/757/ĠAI u d-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni.

               (48)L-Irlanda hija marbuta bid-Deċiżjoni Kwadru 2004/757/ĠAI u d-Deċiżjoni 2005/387/ĠAI u għalhekk qed tieħu sehem fl-adozzjoni u l-applikazzjoni ta' din id-Deċiżjoni.

               (49)Ir-Renju Unit ma huwiex marbut bid-Deċiżjoni Kwadru 2004/757/ĠAI u d-Deċiżjoni 2005/387/ĠAI u għalhekk mhuwiex qed jieħu sehem fl-adozzjoni ta' din id-Deċiżjoni, u mhuwiex marbut biha jew soġġett għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f'isem l-Unjoni fil-wieħed u sittin sessjoni tal-Kummissjoni dwar id-Drogi Narkotiċi mit-12 sas-16 ta' Marzu 2018, meta dak il-korp jintalab biex jadotta deċiżjonijiet dwar iż-żieda ta' sustanzi fl-Iskedi tal-Konvenzjoni Unika tan-Nazzjonijiet Uniti dwar id-Drogi Narkotiċi tal-1961 kif emendata bil-Protokoll tal-1972 u l-Konvenzjoni tan-Nazzjonijiet Uniti dwar is-Sustanzi Psikotropiċi tal-1971, hija stabbilita fl-Anness.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri li huma membri tal-Kummissjoni dwar id-Drogi Narkotiċi, filwaqt li dawn jaġixxu b’mod konġunt.

               Artikolu 3

               Din id-Deċiżjoni hija indirizzata lill-Istati Membri f’konformità mat-Trattati

               Magħmul fi Brussell,

                     Għall-Kunsill

                     Il-President

                     (1)

                        United Nations Treaty Series (Sensiela tat-Trattati tan-Nazzjonijiet Uniti), vol. 978, p. 14152.

                     (2)

                        United Nations Treaty Series (Sensiela tat-Trattati tan-Nazzjonijiet Uniti), vol. 1019, p. 14956.

                     (3)

                        L-Awstrija, il-Belġju, il-Kroazja, ir-Repubblika Ċeka, Franza, il-Ġermanja, l-Ungerija, l-Italja, in-Netherlands, is-Slovakkja, Spanja u r-Renju Unit.

                     (4)

                        Id-dikjarazzjoni orali waqt is-60 sessjoni li reġgħet ġiet konvenuta tal-Kummissjoni dwar id-Drogi Narkotiċi tat-8 ta’ Diċembru 2017; ara wkoll estratt mir-rapport tad-39 Kumitat ta’ Esperti dwar id-Dipendenza fuq id-Droga (https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf).

                     (5)

                        ĠU L 335, 11,11.2004, p. 8.

                     (6)

                        Id-Deċiżjoni ta' Implimentazzjoni tal-Kunsill (UE) 2017/1774 tal-25 ta' Settembru 2017 li tissottoponi N-(1-fenetilpiperidin-4-il)-N-fenilakrilammid (akriloilfentanil) għal miżuri ta' kontroll, ĠU L 251, 29.9.2017, p. 21.

                     (7)

                        Id-Deċiżjoni ta' Implimentazzjoni tal-Kunsill (UE) 2017/2170 tal-15 ta' Novembru 2017 li tissoġġetta lill-N-fenil-N-[1-(2-feniletil)piperidin-4-il]furan-2-karbossammid (furanilfentanil) għal miżuri ta' kontroll, ĠU L 306, 22.11.2017, p. 19.

                     (8)

                        ĠU L 127, 20.5.2005, p. 32.

                     (9)

                        COM(2017) 756, COM(2017) 757, COM(2017) 758, COM(2017) 759, COM(2017) 764, COM(2017) 765, COM(2017) 766.

                     (10)

                        COM(2017) 72 final.

                     (11)

                        Dan ġie adottat mill-Kunsill Affarijiet Ġenerali fis-7 ta' Marzu 2017.

                     (12)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs il-Kunsill, Kawża C-399/12, ECLI:UE:C:2014:2258, il-paragrafi 61 sa 64.

                     (13)

                        l-Artikolu 3(7) tal-Konvenzjoni dwar id-Drogi Narkotiċi; l-Artikolu 2(7) tal-Konvenzjoni dwar is-Sustanzi Psikotropiċi.

                     (14)

                        Ara d-Deċiżjoni tal-Kummissjoni 2014/858/UE tal-1 ta' Diċembru 2014 dwar in-notifika mir-Renju Unit tal-Gran Brittanja u l-Irlanda ta' Fuq li jixtieq jieħu sehem f'atti tal-Unjoni fil-qasam tal-kooperazzjoni tal-pulizija u tal-kooperazzjoni ġudizzjarja f'materji kriminali adottati qabel id-dħul fis-seħħ tat-Trattat ta' Lisbona u li mhumiex parti mill-acquis ta' Schengen (ĠU L 345, 1.12.2014, p. 6) Il-punti 29 u 33 tal-Lista ta’ atti tal-Unjoni adottati qabel id-dħul fis-seħħ tat-Trattat ta’ Lisbona fil-qasam tal-kooperazzjoni tal-pulizija u tal-kooperazzjoni ġudizzjarja f’materji kriminali li ma jibqgħux japplikaw għar-Renju Unit mill-1 ta’ Diċembru 2014 skont it-tieni sentenza tal-Artikolu 10(4), tal-Protokoll (Nru 36) dwar id-dispożizzjonijiet tranżitorji (ĠU C 430 tal1.12.2014, p. 17).

                     (15)

                        United Nations Treaty Series (Sensiela tat-Trattati tan-Nazzjonijiet Uniti), vol. 978, p. 14152.

                     (16)

                        United Nations Treaty Series (Sensiela tat-Trattati tan-Nazzjonijiet Uniti), vol. 1019, p. 14956.

                     (17)

                        Id-Deċiżjoni Qafas tal-Kunsill 2004/757/ĠAI tal-25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta' pieni fil-qasam tat-traffikar illeċitu ta’ drogi (ĠU L 335, 11.11.2004, p. 8).

                     (18)

                        Id-dikjarazzjoni orali waqt is-60 sessjoni li reġgħet ġiet konvenuta tal-Kummissjoni dwar id-Drogi Narkotiċi tat-8 ta’ Diċembru 2017; ara wkoll estratt mir-rapport tad-39 Kumitat ta’ Esperti dwar id-Dipendenza fuq id-Droga (http://www.who.int/mason/entity/medicines/news/2017/letter-DG-39thECDDrecommendations.pdf).

                     (19)

                        Id-Deċiżjoni tal-Kunsill 2005/387/ĠAI dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda (ĠU L 127, 20.5.2005, p. 32).

                     (20)

                        Proposta għal Deċiżjoni ta’ Implimentazzjoni tal-Kunsill dwar is-soġġettar tas-sustanza psikoattiva l-ġdida metil 1-(2-feniletil)-4-[fenil(propanoil)amino]piperidin-4-karbossilat (karfentanil) għal miżuri ta’ kontroll (COM(2017) 765).

                     (21)

                        Id-Deċiżjoni ta' Implimentazzjoni tal-Kunsill (UE) 2017/2170 tal-15 ta' Novembru 2017 li tissoġġetta lill-N-fenil-N-[1-(2-feniletil)piperidin-4-il]furan-2-karbossammid (furanilfentanil) għal miżuri ta' kontroll, ĠU L 306, 22.11.2017, p. 19.

                     (22)

                        Id-Deċiżjoni ta' Implimentazzjoni tal-Kunsill (UE) 2017/1774 tal-25 ta' Settembru 2017 li tissottoponi N-(1-fenetilpiperidin-4-il)-N-fenilakrilammid (akriloilfentanil) għal miżuri ta' kontroll (ĠU L 251, 29.9.2017, p. 21).

                     (23)

                        Proposta għal Deċiżjoni ta’ Implimentazzjoni tal-Kunsill dwar is-soġġezzjoni tas-sustanza psikoattiva l-ġdida N-(4-fluorofenil)-2-methil-N-[1-(2-feniletil)piperidin-4-il)propanammid (4-fluworoisobutirilfentanil) għal miżuri ta’ kontroll (COM(2017) 756).

                     (24)

                        Proposta għal Deċiżjoni ta’ Implimentazzjoni tal-Kunsill dwar is-soġġezzjoni tas-sustanza psikoattiva l-ġdida N-fenil-N-[1-(2-feniletil)piperidin-4-il]ossolan-2-karbossammid (tetraidrofuranilfentanil; THF-F) għal miżuri ta’ kontroll (COM(2017) 759).

                     (25)

                        Proposta għal Deċiżjoni ta’ Implimentazzjoni tal-Kunsill dwar is-soġġezzjoni tas-sustanza psikoattiva l-ġdida N-(1-amino-3-metil-1-ossobutan-2-il)-1-(ċikloessilmetil)-1H-indażolu-3-karbossammid (AB-CHMINACA) għal miżuri ta’ kontroll (COM(2017) 758).

                     (26)

                        Proposta għal Deċiżjoni ta’ Implimentazzjoni tal-Kunsill dwar is-soġġettar tas-sustanza psikoattiva ġdida metil 2-{[1-(5-fluworopentil)-1H-indażolu-3-karbonil]amino}-3,3-dimetilbutanowat) (5F-MDMB-PINACA) għal miżuri ta' kontroll (COM(2017) 766).

    ---documentbreak---

               IL-KUMMISSJONI EWROPEA
            Brussell,12.1.2018
            COM(2018) 31 final
            ANNESS
            għall-
            Proposta għal DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-wieħed u sittin sessjoni tal-Kummissjoni dwar id-Drogi Narkotiċi dwar l-iskedar ta’ sustanzi taħt il-Konvenzjoni Unika dwar id-Drogi Narkotiċi tal-1961 kif emendata mill-Protokoll tal-1972 u l-Konvenzjoni dwar is-Sustanzi Psikotropiċi tal-1971

               ANNESS

               Il-pożizzjoni li għandha tittieħed mill-Istati Membri li huma membri tal-Kummissjoni dwar id-Drogi Narkotiċi li jaġixxu b'mod konġunt fl-interess tal-Unjoni matul is-sessjoni wieħed u sittin tal-Kummissjoni dwar id-Drogi Narkotiċi mit-12 sas-16 ta' Marzu 2018 dwar il-bidliet fl-ambitu ta' kontroll ta' sustanzi:

               (1)Il-karfentanil għandu jiġu inkluż fl-Iskedi I u IV tal-Konvenzjoni dwar id-Drogi Narkotiċi.

               (2)L-ocfentanil għandu jiġu inkluż fl-Iskeda I tal-Konvenzjoni dwar id-Drogi Narkotiċi.

               (3)Il-Furanil Fentanil (Fu-F) għandu jiġu inkluż fl-Iskeda I tal-Konvenzjoni dwar id-Drogi Narkotiċi.

               (4)L-akrilojlfentanil (Akrilfentanil) għandu jiġu inkluż fl-Iskeda I tal-Konvenzjoni dwar id-Drogi Narkotiċi.

               (5)Il-4-Fluworoisobutirfentanil (4-FIBF, pFIBF) għandu jiġu inkluż fl-Iskeda I tal-Konvenzjoni dwar id-Drogi Narkotiċi.

               (6)It-tetraidrofuranilfentanil (THF-F) għandu jiġu inkluż fl-Iskeda I tal-Konvenzjoni dwar id-Drogi Narkotiċi.

               (7)Il-4-fluoroamfetamina (4-FA) għandha tiġi inkluża fl-Iskeda II tal-Konvenzjoni dwar is-Sostanzi Psikotropiċi.

               (8)L-AB-PINACA għandha tiġi inkluża fl-Iskeda II tal-Konvenzjoni dwar is-Sostanzi Psikotropiċi.

               (9)L-AB-CHMINACA għandha tiġi inkluża fl-Iskeda II tal-Konvenzjoni dwar is-Sostanzi Psikotropiċi.

               (10)Il-5F-PB-22 għandha tiġi inkluża fl-Iskeda II tal-Konvenzjoni dwar is-Sostanzi Psikotropiċi.

               (11)L-UR-144 għandha tiġi inkluża fl-Iskeda II tal-Konvenzjoni dwar is-Sostanzi Psikotropiċi.

               (12)Il-5F-ADB għandha tiġi inkluża fl-Iskeda II tal-Konvenzjoni dwar is-Sostanzi Psikotropiċi.


               IL-KUMMISSJONI EWROPEA
            Brussell, 12.1.2018
            COM(2018) 19 final
            2018/0004(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fl-Organizzazzjoni tal-Avjazzjoni Ċivili Internazzjonali

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni li tistabbilixxi l-pożizzjoni li għandha tiġi adottata f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali (l-ICAO) b’rabta mal-adozzjoni prevista ta’ atti li għandhom effetti legali fil-qasam tal-avjazzjoni ċivili.

               2.Kuntest tal-proposta

               2.1.Il-Konvenzjoni ta’ Chicago

               L-Organizzazzjoni tal-Avjazzjoni Ċivili Internazzjonali (l-“ICAO”) ġiet stabbilita mill-Konvenzjoni dwar l-Avjazzjoni Ċivili Internazzjonali (“il-Konvenzjoni ta’ Chicago”), li kienet ġiet iffirmata fl-1944 f’Chicago u li daħlet fis-seħħ fl-4 ta’ April 1947. L-Istati Membri kollha tal-Unjoni Ewropea huma Partijiet Kontraenti għal dik il-Konvenzjoni u għalhekk membri tal-ICAO. L-Unjoni mhix parti kontraenti għall-Konvenzjoni ta’ Chicago, iżda għandha status ta’ osservatur fl-ICAO.

               2.2.L-Organizzazzjoni tal-Avjazzjoni Ċivili Internazzjonali

               L-ICAO tadotta standards internazzjonali għall-avjazzjoni ċivili, b’mod partikolari dwar is-sikurezza tal-avjazzjoni, in-navigazzjoni bl-ajru u l-ġestjoni tat-traffiku tal-ajru, l-ambjent, is-sigurtà tal-avjazzjoni, l-iżvilupp ekonomiku fit-trasport bl-ajru, id-drittijiet tal-passiġġieri u l-faċilitazzjoni. Dawn is-suġġetti huma koperti mid-dispożizzjonijiet tat-Trattat ta’ Liżbona u huma fil-biċċa l-kbira kompetenza tal-Unjoni Ewropea. Safejn ikun possibbli l-UE għandha l-għan li tiżgura konsistenza mal-istandards internazzjonali fil-qasam tal-avjazzjoni ċivili.

               2.3.L-atti previsti li jkollhom effetti legali fl-Organizzazzjoni tal-Avjazzjoni Ċivili Internazzjonali

               L-orjentazzjonijiet ġenerali tal-ICAO f’kull waħda mid-dominji msemmija qabel jiġu adottati waqt l-Assemblea tal-ICAO, għal perjodu li jikkorrispondi għall-perjodu ta’ tliet snin sal-Assemblea tal-ICAO li jmiss.

               Huwa propost li l-pożizzjoni tal-UE fl-ICAO tiġi stabbilita skont approċċ fuq żewġ livelli. Deċiżjoni tal-Kunsill tistipula l-prinċipji ta’ gwida u l-orjentazzjonijiet tal-pożizzjoni tal-Unjoni fuq bażi pluriennali, għal kull perjodu ta’ tliet snin tal-ICAO. Minn hemm ’il quddiem din tiġi aġġustata għal kull sessjoni tal-Kunsill tal-ICAO permezz ta’ dokumenti informali tal-Kummissjoni li għandhom jiġu diskussi fil-korp rilevanti tal-Kunsill tal-UE. Dan l-approċċ attwalment jiġi implimentat għal organizzazzjonijiet internazzjonali oħrajn, b’mod partikolari fi ħdan il-Kumitat tal-Kontroll tal-Istat tal-Port tal-Memorandum ta’ Ftehim ta’ Pariġi dwar il-Kontroll mill-Istat tal-Port
                  1
               .

               3. Pożizzjoni li għandha tiġi adottata f’isem l-Unjoni

               Din il-proposta għandha l-għan li tistabbilixxi l-pożizzjoni tal-Unjoni fl-ICAO għall-perjodu attwali ta’ tliet snin, li jimplimenta l-programm ta’ ħidma tal-ICAO għall-perjodu 2016-2019 bi qbil mar-rakkomandazzjonijiet u l-konklużjonijiet tad-39 sessjoni tal-Assemblea tal-ICAO.

               Il-Kummissjoni tipproponi l-approċċ fuq żewġ livelli kif imsemmi hawn fuq minħabba l-karatteristiċi tal-proċess deċiżjonali fl-ICAO. Il-Kunsill tal-ICAO huwa l-korp responsabbli għall-adozzjoni ta’ atti li għandhom effetti legali fl-ICAO. Ir-regoli interni tal-ICAO jistabbilixxu l-aħħar data għas-sottomissjoni ta’ kwalunkwe dokument mill-membri tal-Kunsill tal-ICAO, mill-President tal-Kunsill tal-ICAO u mis-Segretarju Ġenerali tal-ICAO, bejn għaxart ijiem u 24 siegħa qabel is-sessjoni tal-Kunsill ICAO (skont in-natura tad-dokumenti). Huwa biss f’dak il-punt li d-dokumenti kollha mibgħuta jkunu disponibbli u li l-Kummissjoni tkun tista’ tanalizza d-dokumenti bil-ħsieb li tiġi ppreparata l-pożizzjoni tal-Unjoni dwar is-suġġetti li jaqgħu taħt il-kompetenza tal-UE li se jiġu diskussi fil-Kunsill tal-ICAO. L-iskeda ta’ żmien bejn id-disponibilità tad-dokumenti u l-bidu tas-sessjoni tal-Kunsill tal-ICAO ma tippermettix it-tħejjija u l-adozzjoni ta’ Deċiżjoni tal-Kunsill skont l-Artikolu 218(9) tat-Trattat dwar il-Funzjonament tal-Unjoni Ewropea (it-“TFUE”).

               Għalhekk huwa propost li tiġi adottata Deċiżjoni tal-Kunsill fuq il-bażi tal-Artikolu 218(9) tat-TFUE li jiddefinixxi l-pożizzjoni tal-UE għall-perjodu attwali ta’ tliet snin u biex din tiġi kkomplementata minn dokumenti informali tal-Kummissjoni għal kull sessjoni tal-Kunsill tal-ICAO.

               Din il-proposta hija konsistenti mal-politiki tal-UE fil-qasam tal-avjazzjoni ċivili u b’mod partikolari dwar is-sikurezza tal-avjazzjoni ċivili, in-navigazzjoni bl-ajru u l-ġestjoni tat-traffiku tal-ajru, l-ambjent, is-sigurtà tal-avjazzjoni, l-iżvilupp ekonomiku fit-trasport bl-ajru, id-drittijiet tal-passiġġieri u l-faċilitazzjoni.

               4. Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-TFUE jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika indipendentement minn jekk l-Unjoni hijiex membru ta’ korp jew parti ta’ ftehim inkwistjoni
                  2
               .

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  3
               .

               4.1.2.Applikazzjoni għal dan il-każ

               L-ICAO hija korp stabbilit permezz ta’ ftehim, jiġifieri l-Konvenzjoni ta’ Chicago.

               L-atti li l-ICAO hija mitluba tadotta jikkostitwixxu atti li għandhom effetti legali. L-atti previsti jistgħu jinfluwenzaw b’mod determinanti l-kontenut tal-leġiżlazzjoni tal-UE fil-qasam tal-avjazzjoni ċivili. Dan għaliex l-istandards adottati mill-ICAO huma applikabbli skont il-Konvenzjoni ta’ Chicago sakemm Stat Kontraenti jdaħħal fajl ta’ differenza lill-ICAO (l-Artikolu 38 tal-Konvenzjoni ta’ Chicago). Barra minn hekk, safejn ikun possibbli, l-UE għandha l-għan li tiżgura konsistenza mal-istandards internazzjonali fil-qasam tal-avjazzjoni ċivili.

               L-atti previsti ma jissupplimentawx jew ma jemendawx il-qafas istituzzjonali tal-ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawk l-għanijiet jew komponenti jkun identifikabbli bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               Fir-rigward ta’ att previst li jkollu għadd ta’ objettivi f’daqqa, jew li jkollu diversi komponenti, li jkunu marbuta b’mod inseparabbli mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE jkollha tinkludi, b’mod eċċezzjonali, id-diversi bażijiet ġuridiċi korrispondenti.

               4.2.2.Applikazzjoni għal dan il-każ

               L-atti previsti għandhom objettivi u komponenti fil-qasam tal-politika komuni tat-trasport u l-politika ambjentali tal-Unjoni. Dawn l-aspetti tal-atti previsti huma marbuta b’mod inseparabbli mingħajr ma’ wieħed ikun inċidentali għall-ieħor.

               Għaldaqstant, il-bażi ġuridika sostantiva tad-deċiżjoni proposta tinkludi d-dispożizzjonijiet segwenti: L-Artikoli 100(2) u 191 tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikoli 100(2) u 191 tat-TFUE flimkien mal-Artikolu 218(9) tat-TFUE.

               2018/0004 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fl-Organizzazzjoni tal-Avjazzjoni Ċivili Internazzjonali

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 100(2) u 191, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Skont l-Artikolu 47 tal-Konvenzjoni dwar l-Avjazzjoni Ċivili Internazzjonali (“il-Konvenzjoni ta’ Chicago”), l-Organizzazzjoni tal-Avjazzjoni Ċivili Internazzjonali (l-“ICAO”) tista’ tadotta standards internazzjonali tal-avjazzjoni, b’mod partikolari dwar is-sikurezza fl-avjazzjoni ċivili, in-navigazzjoni bl-ajru, il-ġestjoni tat-traffiku tal-ajru, l-ambjent, is-sigurtà tal-avjazzjoni, l-iżvilupp ekonomiku fit-trasport bl-ajru, id-drittijiet tal-passiġġieri u l-faċilitazzjoni.

               (2)Huwa xieraq li tkun stabbilita l-pożizzjoni li għandha tiġi adottata f’isem l-Unjoni fl-ICAO, billi hi tadotta atti li jistgħu jinfluwenzaw b’mod determinanti l-kontenut tad-dritt tal-Unjoni fil-qasam tal-avjazzjoni ċivili.

               (3)Billi r-regoli interni tal-ICAO, u b’mod partikolari r-regoli ta’ proċedura tal-Kunsill tal-ICAO, jagħmluha impossibbli li tiġi stabbilita pożizzjoni li għandha tiġi adottata f’isem l-Unjoni b’konformità mal-Artikolu 218(9) tat-Trattat dwar il-Funzjonament tal-Unjoni Ewropea b’mod li jkun f’waqtu, tkun ħaġa effiċjenti f’din is-sitwazzjoni li tali pożizzjoni tkun stabbilita fuq bażi pluriennali, li tikkonsisti minn prinċipji ta’ gwida u orjentazzjonijiet, flimkien ma’ qafas għall-ispeċifikazzjoni annwali tagħha. Fl-istess ħin, ħafna mis-suġġetti li jiġu diskussi fl-ICAO jittrattaw kwistjonijiet koperti mill-programm ta’ ħidma tal-ICAO kif stabbilit mill-Assemblea tagħha ta’ kull tliet snin. Fil-qafas partikolari tal-ICAO, huwa għalhekk possibbli li tiġi stabbilita pożizzjoni ġenerali li għandha tiġi adottata f’isem l-Unjoni fl-ICAO.

               (4)Jenħtieġ li l-pożizzjoni tal-Unjoni tkun definita skont l-objettivi li hija tħaddan fil-qafas tal-politika komuni tat-trasport u tal-politika ambjentali tal-Unjoni, stabbiliti b’konformità mal-Artikoli 100(2) u 191 tat-Trattat dwar il-Funzjonament tal-Unjoni Ewropea, sabiex tiġi promossa sistema tat-trasport bl-ajru b’sikurezza, b’sigurtà, effiċjenti, effikaċi u li hija miftuħa, ekonomikament vijabbli u ambjentalment f’saħħitha.

               (5)Id-Deċiżjoni tal-Kunsill (UE) 2016/915
                  4
                tiddetermina l-pożizzjoni li għandha tiġi adottata f’isem l-Unjoni Ewropea fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta’ miżura globali unika bbażata fuq is-suq għall-emissjonijiet mill-avjazzjoni internazzjonali, li dwarha hemm xi elementi li għadhom qed jiġu diskussi fl-ICAO. Jenħtieġ li l-pożizzjoni tal-Unjoni rigward dan il-punt ikun regolat esklużivament bid-Deċiżjoni (UE) 2016/915, li hija aktar speċifika f’dan ir-rigward minn din id-Deċiżjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni fl-Organizzazzjoni Internazzjonali tal-Avjazzjoni Ċivili (l-“ICAO”) meta dak il-korp jintalab biex jadotta deċiżjonijiet li għandhom effetti legali, hija stipulata fl-Anness I.

               Dik il-pożizzjoni għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, b’mod partikolari biex tirrifletti l-eżitu tal-40 Assemblea tal-ICAO.

               Artikolu 2

               L-ispeċifikazzjoni ddettaljata dwar il-pożizzjoni li għandha tiġi adottata f’isem l-Unjoni f’sessjonijiet tal-Kunsill tal-ICAO għandha titwettaq skont l-Anness II.

               Artikolu 3

               Il-pożizzjoni li għandha tiġi adottata f’isem l-Unjoni għandha tkun espressa mill-Istati Membri li jaġixxu b’mod konġunt, fl-interess tal-Unjoni, fi ħdan il-korpi tal-ICAO, u assistiti mill-Kummissjoni, b’konformità mal-istatus ta’ osservatur tal-Unjoni.

               Artikolu 4

               Din id-Deċiżjoni tapplika mingħajr preġudizzju għad-Deċiżjoni (UE) 2016/915.

               Artikolu 5

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Deċiżjoni tal-Kunsill (UE) 2016/381 tal-14 ta’ Marzu 2016 dwar il-pożizzjoni li għandha tiġi adottata, f’isem l-Unjoni Ewropea, fil-Kumitat tal-Kontroll mill-Istat tal-Port tal-Memorandum ta’ Qbil ta’ Pariġi dwar il-Kontroll mill-Istat tal-Port; ĠU L 72, 17.3.2016, p. 53-56.

                     (2)

                        Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafu 64.

                     (3)

                        Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64.

                     (4)

                        Id-Deċiżjoni tal-Kunsill (UE) 2016/915 tat-30 ta’ Mejju 2016 dwar il-pożizzjoni li għandha tittieħed f’isem l-Unjoni Ewropea fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta’ miżura globali unika bbażata fuq is-suq għall-emissjonijiet mill-avjazzjoni internazzjonali; ĠU L 153, 10.6.2016, p. 32–34.

    ---documentbreak---

               IL-KUMMISSJONI EWROPEA
            Brussell, 12.1.2018
            COM(2018) 19 final
            ANNESSI
            tal-
            proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fl-Organizzazzjoni tal-Avjazzjoni Ċivili Internazzjonali

               ANNESS I

                  IL-POŻIZZJONI LI GĦANDHA TIĠI ADOTTATA, F’ISEM L-UNJONI EWROPEA, FL-ORGANIZZAZZJONI TAL-AVJAZZJONI ĊIVILI INTERNAZZJONALI

               Prinċipji ta’ gwida

               Fil-qafas tal-Organizzazzjoni tal-Avjazzjoni Ċivili Internazzjonali (l-“ICAO”), l-Istati Membri, filwaqt li jaġixxu b’mod konġunt fl-interess tal-Unjoni, għandhom:

               (a)jaġixxu skont l-objettivi segwiti mill-Unjoni fi ħdan il-qafas tal-Politika tal-Avjazzjoni, b’mod partikolari l-promozzjoni ta’ sistema tat-trasport bl-ajru b’sikurezza, b’sigurtà, effikaċi, u li hija miftuħa, ekonomikament vijabbli u ambjentalment f’saħħitha;

               (b)jippromwovu l-iżvilupp ta’ kooperazzjoni reġjonali u ta’ sistemi tal-avjazzjoni reġjonali, u jappoġġaw ir-rikonoxximent mill-ICAO u mill-Istati Kontraenti tagħha, kif ukoll l-integrazzjoni tagħhom fil-qafas tal-ICAO;

               (c)jippromwovu l-iżvilupp ta’ regoli u politiki biex jiġu żgurati operazzjonijiet tat-trasport bl-ajru sikuri u t-twettiq ta’ sorveljanza adegwata fuq is-sikurezza;

               (d)jippromwovu l-iżvilupp u l-implimentazzjoni ta’ sistemi tan-navigazzjoni tal-ajru effiċjenti, effikaċi u interoperabbli b’konformità mal-Pjan Globali tan-Navigazzjoni tal-Ajru u mal-Aġġornamenti tal-Blokok tas-Sistemi tal-Avjazzjoni (ASBUs);

               (e)jippromwovu l-iżvilupp ta’ sistema tat-trasport bl-ajru sikura, protetta minn atti ta’ interferenza illegali;

               (f)jippromwovu l-iżvilupp tat-trasport bl-ajru, filwaqt li tiġi żgurata il-limitazzjoni jew li it-tnaqqis tal-impatt tiegħu fuq il-klima u l-ambjent;

               (g)jippromwovu r-regoli ambjentali u klimatiċi u jappoġġaw azzjoni msaħħa fil-qafas tal-impenji tal-Unjoni skont il-Ftehim ta’ Pariġi;

               (h)jippromwovu l-iżvilupp ta’ ambjent li fih it-trasport bl-ajru internazzjonali jista’ jiġi żviluppat f’suq miftuħ, liberalizzat u globali u jkompli jikber mingħajr ma jiġu kompromessi s-sikurezza, is-sigurtà u l-ambjent, filwaqt li tiġi żgurata l-introduzzjoni ta’ salvagwardji rilevanti;

               (i)jippromwovu l-qafas globali tal-ICAO għall-Iffaċilitar u jappoġġjaw l-implimentazzjoni tiegħu;

               (j)ikomplu jappoġġaw l-iżvilupp, fl-Istati Kontraenti kollha tal-ICAO ta’ sistema tat-trasport bl-ajru globali b’sikurezza, b’sigurtà, effiċjenti, effikaċi u li hija miftuħa, ekonomikament vijabbli u ambjentalment f’saħħitha, inkluż fejn rilevanti permezz ta’ assistenza teknika u ta’ attivitajiet ta’ bini tal-kapaċità.

               Orjentazzjonijiet

               L-Istati Membri, filwaqt li jaġixxu b’mod konġunt fl-interess tal-Unjoni, għandhom jagħmlu kull sforz biex jappoġġaw l-azzjonijiet li ġejjin tal-ICAO:

               1.
                     sabiex jiġi żgurat l-iżvilupp ta’ regoli u politiki li jassiguraw operazzjonijiet tat-trasport bl-ajru sikuri u t-twettiq ta’ sorveljanza adegwata fuq ir-regoli tas-sikurezza:

               (a)jappoġġaw l-iżvilupp u l-implimentazzjoni tal-Pjan Globali għas-Sikurezza tal-Avjazzjoni (il-GASP);

               (b)jappoġġaw il-ħtieġa għal titjib kontinwu tas-sikurezza tal-avjazzjoni permezz ta’ tnaqqis fl-għadd ta’ aċċidenti u ta’ fatalitajiet relatati f’operazzjonijiet tat-trasport bl-ajru fil-partijiet kollha tad-dinja;

               (c)jappoġġaw l-iżvilupp u l-implimentazzjoni ta’ regoli, linji politiċi u azzjonijiet fejn huma meħtieġa għall-protezzjoni tal-passiġġieri u tas-sikurezza tat-titjiriet;

               (d)jappoġġaw l-iżvilupp u l-implimentazzjoni ta’ sistemi tas-sikurezza tal-avjazzjoni reġjonali u oqfsa oħra ta’ kooperazzjoni għas-sikurezza reġjonali fost l-Istati, u l-ħtieġa li dawn jiġu integrati aħjar fil-kuntest tal-ICAO;

               2.
                     sabiex jiġu żgurati l-iżvilupp u l-implimentazzjoni ta’ sistemi tan-navigazzjoni tal-ajru effiċjenti, effikaċi u interoperabbli:

               (a)jappoġġaw l-iżvilupp u l-implimentazzjoni tal-Pjan Globali tan-Navigazzjoni tal-Ajru (il-GANP) u l-proċess ta’ monitoraġġ tiegħu permezz ta’ kejl adegwat tal-prestazzjoni;

               (a)jappoġġaw il-ħtieġa għal armonizzazzjoni msaħħa tal-istandards, għal interoperabbiltà globali tat-teknoloġiji u s-sistemi l-ġodda u għal koordinazzjoni iktar mill-qrib tal-attivitajiet rilevanti fil-ġestjoni tat-traffiku tal-ajru (l-ATM);

               (b)jappoġġaw l-iżvilupp u l-implimentazzjoni ta’ regoli, linji ta’ politika u azzjonijiet fil-qasam tal-ġestjoni tat-traffiku tal-ajru u tas-servizzi tan-navigazzjoni tal-ajru (l-ATM/ANS);

               3.
                     sabiex jiġi żgurat l-iżvilupp ta’ sistema sikura tat-trasport bl-ajru li tkun protetta kontra atti ta’ interferenza illegali:

               (a)jappoġġaw l-iżvilupp u l-implimentazzjoni tal-Pjan għas-Sigurtà tal-Avjazzjoni Globali (il-GASeP);

               (b)jappoġġaw azzjonijiet u kooperazzjoni li huma meħtieġa għall-prevenzjoni ta’ atti ta’ interferenza illegali, inklużi atti terroristiċi;

               (c)jappoġġaw u azzjonijiet u kooperazzjoni li huma meħtieġa biex jikkumbattu t-theddid ċibernetiku għall-avjazzjoni ċivili;

               4.
                     sabiex jiġi żgurat sistema tat-trasport bl-ajru ambjentalment f’saħħitha:

               (a)jaħdmu biex jillimitaw jew inaqqsu:

               - l-għadd ta’ nies affettwati mill-istorbju sinifikanti tal-inġenji tal-ajru;

               - l-impatt tal-emissjonijiet tal-avjazzjoni fuq il-kwalità tal-arja lokali; kif ukoll

               - l-impatt tal-emissjonijiet ta’ gassijiet serra tal-avjazzjoni fuq il-klima globali, b’konformità mal-għanijiet tal-Ftehim ta’ Pariġi;

               5.
                     sabiex jiġi żgurat l-iżvilupp ekonomiku tat-trasport bl-ajru:

               (a)jinkoraġġixxu l-liberalizzazzjoni tal-aċċess għas-suq b’ritmu u b’mod li jkun adatt għall-bżonnijiet u ċ-ċirkostanzi;

               (b)jappoġġaw l-isforzi li jiffaċilitaw il-liberalizzazzjoni tas- s-sjieda u l-kontroll tat-trasportatur tal-ajru, b’mod li huwa konsistenti mar-regoli tal-Unjoni;

               (c)jappoġġaw l-iżvilupp u l-implimentazzjoni ta’ regoli, linji politiċi u azzjonijiet biex jiġi żgurat il-ħarsien tal-konsumatur;

               (d)jappoġġaw l-iżvilupp u l-implimentazzjoni ta’ regoli, linji politiċi u azzjonijiet biex jimpedixxu d-diskriminazzjoni u jippromwovu l-kompetizzjoni ġusta bejn it-trasportaturi tal-ajru;

               (e)jappoġġaw l-iżvilupp u l-implimentazzjoni ta’ dispożizzjonijiet ta’ faċilitazzjoni, bl-għan li tkun faċilitata l-approvazzjoni tal-inġenji tal-ajru, tal-passiġġieri u l-bagalji tagħhom, tal-merkanzija u l-posta filwaqt jinżammu operazzjonijiet tat-trasport bl-ajru sikuri u effiċjenti;

               6.
                     sabiex ikomplu jippromwovu qafas globali tal-ICAO għall-Iffaċilitar fl-Istati Kontraenti kollha tal-ICAO, jappoġġjaw l-elementi tal-l-istrateġija tal-Programm tal-Identifikazzjoni tal-Vjaġġatur tal-ICAO (ICAO TRIP) billi:

               (a)jimplimentaw u jippromwovu l-istandards (MRTD) tad-dokument tal-ivvjaġġar li jinqara minn magna; speċifikazzjonijiet u l-aqwa prattiki kif ukoll il-ħruġ u l-kontroll sigur tad-dokument tal-ivvjaġġar;

               (b)jimplimentaw u jippromwovu evidenza soda tal-identità, inklużi l-proċessi tal-kondiviżjoni ta’ informazzjoni;

               7.
                     sabiex jitkompla l-appoġġ għall-iżvilupp ta’ sistema tat-trasport bl-ajru globali b’sikurezza, b’sigurtà, effiċjenti, u li hija ekonomikament vijabbli u ambjentalment f’saħħitha fl-Istati Kontraenti kollha tal-ICAO:

               (a)jappoġġaw l-inizjattiva No Country Left Behind;

               (b)jappoġġaw il-kontribut tal-avjazzjoni favur l-Aġenda 2030 għall-Iżvilupp Sostenibbli tan-Nazzjonijiet Uniti;

               (c)jappoġġaw il-kontinwazzjoni, fejn xieraq, ta’ assistenza teknika u ta’ attivitajiet ta’ bini tal-kapaċità

               ANNESS II
               L-ISPEĊIFIKAZZJONI ANNWALI TAL-POŻIZZJONI LI GĦANDHA TIĠI ADOTTATA, F’ISEM L-UNJONI EWROPEA, FI ĦDAN L-ORGANIZZAZZJONI TAL-AVJAZZJONI ĊIVILI INTERNAZZJONALI

               Qabel kull sessjoni tal-Kunsill tal-Organizzazzjoni tal-Avjazzjoni Ċivili Internazzjonali, għandhom jittieħdu l-passi meħtieġa sabiex, skont il-prinċipji ta’ gwida u l-orjentazzjonijiet stipulati fl-Anness I, il-pożizzjoni li għandha tiġi espressa f’isem l-Unjoni tqis l-informazzjoni rilevanti kollha kif ukoll kwalunkwe dokument li għandu jiġi diskuss li jaqa’ fi ħdan il-kompetenza tal-Unjoni. Għal dan il-għan u abbażi ta’ dik l-informazzjoni, għandu jintbagħat dokument preparatorju li jistabbilixxi d-dettalji tal-pożizzjoni prevista tal-Unjoni mis-servizzi tal-Kummissjoni lill-Kunsill jew lill-korpi preparatorji tiegħu għall-kunsiderazzjoni u l-approvazzjoni.